7 / 2000
     Z OBSAHU: 
•	Téma čísla - ZVIERATÁ 
•	Predstavujeme - SLOBODA ZVIERAT
•	POKUSY NA ZVIERATÁCH
•	Spoločenské zvieratá - NEBEZPEČNÉ PLEMENÁ PSOV
•	TÝRANÉ A OPUSTENÉ
•	DESATORO SKUTOČNÉHO MILOVNÍKA ZVIERAT
•	Veda - REQUIEM  ZA BRAVČOVÝM
•	Ochrana zvierat - VTÁČÍ MARATÓN
•	POĽOVNÍKMI OTRÁVENÉ VAJCIA DRAVCOV
•	ÚBYTOK KAMZÍKA NEMÁ NA SVEDOMÍ VLK
•	Mali by sme vedieť viac - NETOPIERE
•	EKOKNIŽNICA
•	ADRESÁR EMVO, časť 1.
•	RUBRIKA NAJ . . .
•	Súťaž STROM

    “Kožuchy nosia veľmi pekné zvieratá a veľmi škaredí ľudia”

   Každý rok vyše 28 miliónov tzv. kožušinových zvierat živorí v neprirodzených podmienkach vo farmách po celom svete. Ďalších 8 miliónov je ich chytených do pascí v prírode (v Rusku  4 milióny, v USA 2,5 milióna). Všetky tieto zvieratá zomierajú kvôli ľudskému mamonu, túžbe po prepychu a krutosti. 
   Napríklad kvôli jednému kožuchu je zabitých 6-8 teliat, alebo 6-8 púm, 6-8 žriebät, 6-10 tuleňov, 8-12 rysov, 10-12 jazvecov, 10-16 vydier, 10-20 líšiek, 15-20 psov, 16-22 rysov červených,  20-30 klokanov, 20-30 mačiek domácich, 25-45 jahniat, 26-34 nutrií, či 30-40 medvedíkov čistotných.

   Nie sú tie kožuchy na toľké životy v  obchodoch potom príliš lacné?  

 

-2-
Namiesto úvodu . . . 

   Príde čas, keď sa ľudia budú pozerať na zabíjanie zvierat tak, ako sa dnes pozerajú na zabíjanie ľudí.                                                     
                                                                                                                         Leonardo da Vinci 
   Vážení priatelia ! 

   Vstupovať do procesu životného poznania a právd je vždy zložité, ale pre život veľmi významné. Vyžaduje to entuziazmus, odvahu a znalosti pre také rozhodnutie. Toto konštatovanie obzvlášť platí pre humanizmus, etiku koexistencie človeka a zvierat. Človek totiž domestikáciou zvierat, ktorú riadil pre svoje zámery, vytvoril rizikový vzťah asymetrického typu, t.j.závislosti zvieraťa na človeku, ktorý môže byť zneužívaný. Záver tohto storočia naznačuje, že toto riziko je opodstatnené. Z čoho vyplýva táto obava ? Je všeobecne známe, že hľadiská etiky boli dlhé roky spájané len s človekom. Príčiny tohto javu musíme hľadať v absencii exaktného poznania vnútorneho “sveta” zvierat. Až rozvoj etológie, či zoopsychológie, ako moderných vedných disciplín študujúcich obsah a formy správania sa zvierat, odstránil tento nedostatok. Emocionálne pozadie ich správania zreteľne poukazuje na ich vedomie, pociťovanie, frustrácie, bolesť...atď. Tieto javy tak jasne potvrdili neplatnosť Descartovského modelu zvieraťa, ako "zautomatizovaného" systému. Pred človekom sa zrazu objavuje živá bytosť, ktorú musí akceptovať v mnohých parametroch vzájomnej a harmonickej koexistencie. Etológia exaktne potvrdzuje, že abnormálne správanie sa zvierat narúša ich zdravotný stav a tzv. welfare condition (pohoda). V tom okamihu sa etológia prelína s etikou, aby jej dala tak prepotrebnú aplikovanú formu. Tento proces už nekompromisne núti priamo človeka vypovedať o jeho vlastnom morálnom kódexe a jeho pomýlenej aspirácii riadiť prírodu, miesto toho aby sa ju pokúšal spravovať. Tento proces žiaľ pretrváva v mnohých prípadoch až dodnes. 
   Časový mýtus vzťahov humánneho a subhumánneho sveta, konzervativizmus, pragmatizmus typu Homo paraziticus, Homo consumens určitej časti ľudskej populácie, na druhej strane úsilie o koncepčnost, erudíciu, graduáciu kampane, kreativitu pri alternatívnych animálnych experimentoch, to všetko sú najzložitejšie charakteristiky Vašich prvých krokov v súčasnom období. V týchto súvislostiach však nemôžem opomenúť ani spoločenskú realitu nedávnej komunistickej minulosti. V nej ani človek nemal zaručené základné občianske, duševné a duchovné slobody. Tobôž živočíchy, ktoré sa v tomto smutnom kontraste menili na formy “biologických preparátov” a “priemyselných produktov”. A tak sme boli nie raz svedkami skutočnosti, keď živočích, ktorý by mal byť modelom mentálnej hygieny človeka a jeho psychosociálneho vývoja, prežíval existenčné finále. Preto je potrebné zdôrazniť, že len kvalitatívna zmena vedomia človeka na uvedený problém zabráni nebezpečiu tzv. bumerangového syndrómu, ktorý ohrozuje všetko živé na tejto planéte, vrátane človeka, jeho schopnosť autoregulácie a tým aj medziľudských vzťahov.
   Záverom mi dovoľte, aby som sa vrátil k úvodným myšlienkam tohto predslovu. Úprimne Vám želám, aby Váš vstup do poznania a právd živočíšneho sveta, jeho morálky a etiky, korešpondoval a bol podporovaný slovami humanistu Alberta Schweitzera, ktorý povedal: 
“Vôľa k životu je v priamej potrebe vidieť za všetkým život". 
   Nech tieto hodnotné myšlienky, v ktorých dominuje úcta a pokora k životu, budú mottom vo Vašom humánnom snažení o plnohodnotný život živých spoločenstiev na našej Zemi. 

                                                                                               MVDr. Anton Hvozdík, CSc. etológ 

Predstavujeme Vám . . .                            -3-
SLOBODA ZVIERAT

     Sloboda zvierat je organizácia pre ochranu práv zvierat s pôsobnosťou po celom Slovensku. Jej snahou je chrániť zvieratá pred týraním, väznením, zneužívaním a  zabíjaním. Zvieratá cítia bolesť rovnako ako my – ľudia, no voči krutostiam zo strany človeka sú bezbranné. Preto obhajuje ich základné práva – práva na život a slobodu. Pracuje teda v sekciách zameraných na tieto problémy:
•	POMôŽ LABORATÓRNYM ZVIERATÁM – zvieratá bez možnosti pohybu prežívajú hrozné muky, keď im chemikália rozožiera oko, sliznicu, pokožku, vybuchujú pri zvieratách granáty, vpichujú im nadmerné dávky jedov, sú spaľované zaživa... SLOBODA ZVIERAT sa snaží zastaviť tieto sadistické pokusy na zvieratách, ktoré sú kruté, bolestivé a zbytočné. Obeťou týchto experimentov sú stovky nevinných zvierat umučených pre kozmetiku, vývoj nových zbraní, chemikálií, liekov, pri výučbe.
•	BEZ KOŽUŠÍN – kožušinové zvieratá umierajú buď po bolestiach prežitých pri chytení do čeľusťovej pasce, alebo sú celý život týrané v malých klietkach. Sú zabíjané rôznymi sadistickými spôsobmi, a to len kôli zbytočnému luxusu – symbol stavu. SLOBODA ZVIERAT vyzýva k nekupovaniu kožušinových výrobkov a tým k nepodporovaniu vraždenia kožušinových zvierat.
•	ŽI A NECHAJ ŽIŤ – mäso samotné nie je nič iné ako telo zabitého zvieraťa, preto SLOBODA ZVIERAT propaguje vegetariánstvo. Tak sa totiž minimalizuje spotreba mäsa.
•	ZOO – TYRANIA PRE ZVIERATÁ – zvieratá, ktoré sú uväznené v klietkach trpia. Aj mnohé vedecké štúdie dokázali, že ich správanie je chorobné. Pestovať vzťah ku zvieratám je možné aj inak, na etických princípoch, určite nie za oceľovými mrežami.
•	CIRKUSY ÁNO, ALE BEZ ZVIERAT – ku väzeniu sa pridáva aj tvrdá drezúra, ktorá je pred verejnosťou utajovaná. Zvieratá sú celý život na cestách, počas predstavení sú vystavené búrlivému publiku túžiacemu po preskoku cez horiaci kruh, či po preskoku zo stoličky na stoličku, pričom sú hecované drastickým a bezohľadným cvičiteľom. SLOBODA ZVIERAT vyzýva k nenavštevovaniu cirkusov, kde sú zvieratá zneužívané ako atrakcia.
•	ŠPORTY SO ZVIERATAMI – padajúce kone cez prekážky, prebodaný býk v aréne, vyprovokovaný kôň s pseudo-kovbojom v sedle. Tisíce obetí “športov”, kde si ľudia prisúdili titul Pán prírody, ako povel k vykorisťovaniu. SLOBODA ZVIERAT žiada zastavenie týchto krvavých a bolestivých “show”.
•	VRÁŤME ZVIERATÁ PRÍRODE – drobné zvieratá sú po celý život trápené v klietkach, malých bytoch. Degenerujeme ich na hračky – veci slúžiace len k nášmu rozptýleniu. Aj oni žijú svoj vlastný život.  SLOBODA ZVIERAT vyzýva k nekupovaniu drobných zvierat. A vy, ktorí už nejaké zvieratko máte, dajte mu lásku, ktorú si zaslúži. 
•	POĽOVNÍCTVO, RYBÁRSTVO – príroda sa vždy vedela sama regulovať, dokázala to  po milióny rokov, preto ani dnes k tomu nepotrebujeme ruku človeka. A už vonkoncom nie s puškou, alebo udicou. SLOBODA ZVIERAT oslovuje ľudí, ktorí dokážu vystreliť na voľne žijúce zviera v prírode, alebo vytiahnuť rybu chytenú na háčik, aby skúsili využiť svoj voľný čas inak, ako márnením nevinných životov. 
Pomôžme teda aj my a nepričiňujme sa o to, aby sa na zvieratách páchali takéto krutosti. Aj oni majú také isté právo na život ako my.                                                                              (ša) 

Téma                                                          -4-
POKUSY NA ZVIERATÁCH

   Každý deň je na pokusy použitých viac ako milión zvierat. Experimenty sú utajené v množstve súkromných i štátnych laboratórií. Poznatky o nich pochádzajú len z odborných časopisov, aj to len tie “úspešné”. Termín vivisekcia (z lat. pitvanie zaživa) je nahradzovaný jemnejšími výrazmi, napr. “výskum na modeli”. 
   Pri voľbe, ktoré zviera sa použije, sa neuplatňujú vedecké hľadiská, ale kritérium dostupnosti - najviac sa chovajú myši, potkany, morčatá, stále viac sú vyhľadávané opice, ktoré sa odchytávajú priamo v divočine. 
   Prečo sú pokusy na zvieratách nesprávne ?
   Podľa ardcheologických nálezov mali už staroveké civilizácie bohaté vedomosti o chorobách. Robili zložité operácie pri uspaní pacienta, uplatňovali systém prevencie a liečenia infekčných ochorení, používali výťažky liečivých rastlín a dokonca aj očkovanie. Priemerný vek bol dokonca vyšší ako dnes. Nikde nebol nájdený dôkaz o pokusoch na zvieratách. Tieto poznatky museli byť znova objavované modernou medicínou. Avšak názor, že za súčasný pokrok vďačíme pokusom na zvieratách, je mylný. Medzi  živočíšnymi druhmi navzájom existujú neprekonateľné biologické rozdiely. Výsledky z výskumov preto nemožno identicky preniesť na živočícha iného druhu. Navyše laboratórne jedince sú chované v prostredí bez choroboplodných zárodkov a podáva sa im štandardná sterilizovaná potrava, čím sa podmienky, v ktorých žijú úplne vzďaľujú prirodzeným.   
   Investície do výskumu sú obrovské najmä v západných krajinách. Napriek veľkému počtu experimentov sa doteraz nepodarilo vynájsť jediný skutočne účinný a zároveň bezpečný liek, alebo liečiteľský postup. 
   Zvieratá sa stali nástrojom vykúpenia z našich hriechov. Nefajčia, ale musia inhalovať obrovské množstvá tabakového dymu. Nepijú alkohol, preto sa desaťročia neúspešne pokúšame spraviť z potkanov alkoholikov. Nie sú agresívne, tak ich vystavujeme elektrošokom, kým sa nepožerú navzájom. Nepoznajú naše infekčné choroby, ľudskú rakovinu, nezdravé prejedanie, nepotrebujú drogy ani zbrane, nemajú záujem o lietanie do vesmíru - kvôli tomu ich však umierajú milióny. 
   Všetky nové syntetické preparáty sú skúšané práve na ľuďoch, pretože pokusy na zvieratách majú len alibistickú funkciu a skôr presviedčajú o ich klamlivom účinku. Napríklad králiky si pochutnajú na muchorávke zelenej, dikobrazy znesú obrovské množstvá ópia alebo kianovodíka, ovciam neuškodí arzén, opiciam strychnín, mačkám plechovkový jed botulín. Naopak, penicilín zabíja morčatá, chloroform psy, morfium, či lieky ako digitalis alebo atropín  pôsobia úplne opačne u mačiek a myší, mandle sú otravou pre líšky, petržlen pre papagáje, citrónová šťava je nebezpečná pre mačky, tekvica pre kone. 
   Pokusy na zvieratách sú  zavádzajúce
   Prípravok Contergan, po mnohých rokoch testovania na zvieratách odporúčaný pre tehotné ženy, spôsobil viac ako 10 000 potratov a vrodených telesných chýb. Oxychinolín, neúčinný liek proti neškodnej tropickej hnačke, znamenal tisíce úmrtí a 30 000 ľudí zostalo oslepených alebo na vozíčkoch. Hormón dietylstilbestrol bol dlhé roky podávaný tehotným ženám ako upokojujúci prostriedok. Až o desaťročia neskôr sa zistilo, že spôsobuje novú dedičnú formu rakoviny pošvy u 95 % potomkov ženského pohlavia. Tento aspekt však na laboratórnych zvieratách pozorovaný nebol. Treba azda pokračovať ?

-5-
   “Voňavé” utrpenie
   Ďalším účelom testovania je kozmetika. Firmy sa predbiehajú vo vymýšľaní nových prísad, ktoré im prinesú nové zisky, a ktoré trýznivými metódami najskôr skúšajú na zvieratách. O zbytočnosti pokusov však svedčí fakt, že 30 % všetkých kožných ochorení spôsobuje práve kozmetika. Tieto testy sú však v tomto prípade právnou ochranou proti žalobám poškodeného zákazníka. 
   Najkrutejší  Draize test na králikoch
   Ich oči majú totiž omnoho tenšiu rohovku ako má človek. Nevylučujú slzy, takže si látku nemôžu z oka vyplaviť. Navyše im odstránia viečko a umiestnia ich tak, aby si chemikáliu nemohli vytrieť labkou. Experiment trvá niekoľko dní a jeho výsledkom je číslo od 0 do 5. Hodnoty sa u rôznych králikov líšia a vzhľadom na množstvo rozdielov sa len máloktoré sa približujú k ľudskému oku. 
   Koľko zubnej pasty môžete zjesť na obed ? 
   Takáto otázka trápi “vedcov” pri testoch tzv. orálnej toxicity - zvieratá sú násilne kŕmené počas niekoľkých dní až rokov dávkami rôznych prípravkov mnohokrát prevyšujúcimi hmotnosť zvieraťa !  Napríklad sa jedná o test LD 50, pri ktorom zomrie polovica zvierat. Je to najnezmyselnejší test na svete, veď kto by zjedol toľko zubnej pasty ? 
   Nepredstaviteľná bolesť
   Pri testoch kožnej dráždivosti sa nanesie koncentrovaná chemikália na vyholený chrbát zvierat a niekoľko dní sa pozorujú účinky. Vždy, keď budete cítiť nepríjemné svrbenie, ekzém, či alergiu, vedzte, že výrobok bol v tomto teste označený ako neškodný. 
   Dá sa to aj inak ? 
   Na svete už existujú stovky firiem produkujúcich kozmetiku bez použitia testov na zvieratách. Holandsko, Švédsko, Nemecko a Švajčiarsko dokonca zakázali predaj kozmetiky, ktorá obsahuje prísady testované na zvieratách. V mnohých krajinách sa však bohužiaľ robia z veľkej miery pokusy, ktoré sú len opakovaním už vykonaných v iných krajinách, či spoločnostiach. 
   V súvislosti s medicínou nie je potrebné hľadať nové prípravky a lieky. Svetová zdravotnícka organizácia (WHO) ich odporúča asi tristo a lekári poznajú a predpisujú maximálne štyristo. 
   Skutočná veda je teda o niečom inom. Epidemiologické, klinické a patologické pozorovania prinášajú omnoho viac lekárskych informácií. Testy priamo na ľudských bunkách v skúmavke sa neustále zdokonaľujú a majú priamu výpovednú hodnotu pre človeka. Všestranné použitie počítačov a moderných fyzikálnych stimulačných meraní poskytuje oveľa širšie možnosti než zastaralé a brutálne testy na zvieratách. Alebo tiež prevencia, ktorá rovnako znamená pokrok v humánnej medicíne. Keby bol len zlomok prostriedkov určených na výskum nepotrebných liečiv venovaný na prevenciu a podporu zdravého životného štýlu a prostredia, nemocnice by sa značne vyprázdnili.  
     
Národná Protivivisekčná spoločnosť z Anglicka udáva počet ročne zabitých a utýraných laboratórnych zvierat na viac ako 400 miliónov !
Na Slovensku padlo v roku 1996 za obeť 69 405 zvierat, každú hodinu ich teda v laboratóriách zomrelo 8 !
Už 600 kozmetických firiem na svete sa zrieklo pokusov na zvieratách !

Zoznam kozmetických firiem, ktoré netestujú svoje výrobky na zvieratách, žiadajte na adrese Slobody zvierat (str. 3, str. 8)                                                                                                  (ml)
Pozrite si internetovskú stránku www.stoptest.sk
24. apríla si pripomíname celosvetový deň laboratórnych zvierat  

-6-               
LEKÁRI A VEDCI ODMIETAJÚ POKUSY NA ZVIERATÁCH 

   Stanovisko výskumníkov v Biomedicinálnom výskume, že naše zdravie závisí od pokusov na zvieratách, je od základu nepravdivé. Experimentovanie nemá nič s príčinami ľudských ochorení. Naše choroby sú výsledkom nespočetných faktorov nášho nezdravého životného štýlu, priemyselných toxínov, genetiky atď., ktoré sú v laboratórnych podmienkach nenavoditeľné pre laboratórne zvieratá. Je skutočnosťou, že informácie získané pri pokusoch na zvieratách sú chybné a nebezpečné, ak sú prenášané na ľudí. 
1. Falošné sľuby a tvrdenia
   Objavenie penicilínu, digitalisxx, vynájdenie röntgenu, mikroskopu, zavedenie základných hygienických princípov do života sú len jedným z mála príkladov, ktoré znamenali pokrok a nemajú nič s pokusmi na zvieratách. Kvôli tomu, aby v očiach verejnosti oprávnili svoje konanie a aby nebolo pochýb o ich konaní, vivisektori preventívne vyzdvihujú svoje metódy nadovšetko a považujú sa za najdôležitejších činiteľov vo vývoji, ale v skutočnosti: Vývoj chirurgie otvoreného srdca bol zdržiavaný posledných 10 rokov zavádzajúcim výskumom na psoch. “Problematika poliovírusov a jej prevencie bola zdržiavaná chybnou koncepciou o pôvode humánneho typu ochorenia, ktorá bola založená na zavádzajúcich pokusoch na opiciach.” - Dr.Albert Sabin. Vedecké štúdie ukazujú, že napr. trend predlžovania priemernej dĺžky života nemá nič spoločné s experimentami, ale naopak, stúpal s rozvojom sanitácie, výživy a so zlepšovaním životných podmienok. 
2. Stop liečbe “Čo platí pre zvieratá, platí aj pre ľudí". Zvieratá a ľudia trpia rovnako pri nezmyselných postupoch vivisekcie. 
   Srdcové ochorenia patria ešte stále medzi najčastejšie príčiny smrti, pričom štúdie na pacientoch poskytujú závery o tom, že iba samotný štýl, zahŕňajúci diétu, je účinným činiteľom v znižovaní chorobnosti. 
   Výskum na zvieratách zlyhal taktiež pri pokuse o vyriešenie problému novorodeneckých defektov, pričom sa tento pokus o vyriešenie uberal nesprávnym smerom 40 rokov. Nadácia pre výskum Easter Sales podporuje teraz už iba výskum bez experimentov na zvieratách. 
   Zatiaľ čo každú sekundu zomierajú v Amerických laboratóriách 3 zvieratá, každý tretí Američan môže ochorieť na rakovinu (pozn. čo sa týka bývalej ČSFR, v jej laboratóriách a ústavoch zomieralo "iba" 1 zviera za 3 sekundy - štatistika podľa Dr. Zdenka Burdu, zakladateľa "Spoločnosti pre vedu o laboratórnych zvieratách.") 
   "Je nemožné dôjsť k akémukoľvek uspokojivému záveru v kauze ľudskej rakoviny, cestou experimentovania na zvieratách." - Robert Bell, M.D., Víceprezident medzinárodnej spoločnosti pre výskum rakoviny. 
3. Vivisekcia je veľký biznis 
   Biomedicinálny výskum v USA je márnotratný lukratívny priemysel podporovaný každoročne 15-timi biliónmi dolárov, pričom zabíja 65-100 miliónov zvierat ročne. Tento multibiliónový dolárový priemysel nemá žiadne nadriadené orgány, ktoré by ho hodnotili a kontrolovali. 
   "Nenávidím vivisekciu, pravdepodobne bude nakoniec zabrzdená. Lepšie by bolo, keby bola zakázaná. Neviem o žiadnom pokroku, žiadnych vedeckých poznatkoch získaných vivisekciou, ktoré by nemohli byť zistené bez týchto barbarstiev a krutosti. Celá táto vec je zlá." Dr.Charles Mayo, spoluzakladateľ Mayo klinik.  "Skutočný výber nie je medzi psom a dieťaťom, ale medzi dobrou a zlou vedou, medzi metódami, ktoré jasne prospievajú ľuďom a ktoré nie." Robert Sharp PhD. The Cruel Deception, 1988. 
                                                                                             (zdroj: materiály Slobody zvierat, ml)
Spoločenské zvieratá                                 -7-
NEBEZPEČNÉ PLEMENÁ PSOV   

   Aktuálnou témou posledných dní sú okrem iného aj polemiky okolo nebezpečnosti niektorých plemien psov, ktoré majú fyzický potenciál na to, aby mohli závažne ublížiť človeku.  V súvislosti s touto problematikou treba prijať legislatívne normy v oblasti chovu nebezpečných plemien psov. Malo by sa zmeniť laické pomenovanie - “bojové plemená”, skôr sa odporúča tieto plemená nazvať “nebezpečnými”, názov bojové by bol aktuálny v prípade, že by boli využívané v armáde. Ak ich niekto zneužíva na boj a na psie zápasy, tak je to človek a pes si potom iba chráni svoj život. Keby sme chceli porovnať nebezpečnosť jednotlivých plemien, tak špic, či ratlík na človeka útočí oveľa častejšie ako napríklad pitbul, alebo rottvailer, ale pravdou je, že následky útokov posledne spomínaných plemien môžu byť častokrát aj smrteľné. 
   Skupina týchto psov u nás ešte nie je legislatívne definovaná, takže pri ich konkrétnom určovaní si musíme pomôcť zdrojmi londýnskej Svetovej organizácie pre ochranu zvierat WSPA. Jedná sa o plemená Bad-dog, Japonská Tosa, Argentínska Doga, Americký Stafordshirský teriér, Bullteriér a Nemecký rottvailer.
   Na eliminovanie nebezpečenstva zo strany týchto plemien by sa mali dodržiavať body:

1. Zabezpečenie špeciálneho potvrdenia o schopnosti držania vydané akreditovaným cvičiteľom
2. Zvýšenie poplatkovej sadzby
3. Podnietenie chovu čistým registrom trestov
4. Zákaz rozmnožovania neakreditovanými majiteľmi
5. Pohyb na verejných priestranstvách iba na vodítku a s náhubkom súčasne
6. Možnosť vlastnenia iba osobami staršími ako 18 rokov
7. Vodenie na verejnosti dovolené osobami staršími ako 16 rokov a pod.

TÝRANÉ A OPUSTENÉ 

   Človek vyhlásil o psovi, že je to najlepší priateľ človeka. Pre psa je však človek mnohokrát najväčším nepriateľom. Pes je používaný ako hračka pre deti, ako “módny doplnok”, ako strážca, ako zbraň - a po opotrebovaní jednoducho končí na ulici. 
   V roku 1993 bolo v Bratislave zasanovaných (zlikvidovaných) vyše 2000 zvierat. V roku 1994 ich počet  klesol na 1300. V skutočnosti sa počet túlavých zvierat v hlavnom meste odhaduje na 3000, v rámci územia Slovenska je to až niekoľko desaťtisíc opustených zvierat. 
   Ako vyriešiť túto problematiku? V krajine, akou je Slovensko chýbajú progresívne zákony na ochranu zvierat, základne zabezpečené útulky, kontrolovanie a poriadkové predpisy, a samozrejme i výchova občanov k vzájomnej tolerancii a pochopeniu práv zvierat. 
     
Ak nájdete opustené túlavé zviera, nahláste to na Referát životného prostredia Mestského úradu a inšpektorovi ochrany zvierat na Regionálnej veterinárnej správe. Hlásenie treba podať nielen ústne, ale aj písomne formou doporučeného listu, z ktorého si urobíte kópiu, aby bolo oznámenie evidované a neodškriepiteľné a treba i  požiadať o urýchlenú odpoveď.

-8-
DESATORO SKUTOČNÉHO MILOVNÍKA ZVIERAT

1. Občiansky preukaz vášho psa 
Denne sa strácajú obrovské množstvá zvierat a množstvo z nich sa stráca navždy. V lepšom prípade ich niekto prichýli, ale obyčajne sa stávajú obeťami áut, sadistov, hladu, podchladenia a chorôb, alebo sú zabíjané šarhami. Každé zviera pri tom príde do kontaktu s človekom, ale ten mu nemôže pomôcť, pretože nepozná jeho pôvod, ani majiteľa. Preto je potrebné, aby bol pes označený trvalým štítkom s menom a adresou majiteľa. Riešením je tiež mikročipizácia, ktorá umožňuje elektronickú registráciu zvierat. Je to však skôr otázka budúcnosti.
2. Nikdy viac nechcené zvieratá
Každoročne sa rodí obrovské množstvo nechcených zvierat, pre ktoré už niet miesta. Jeden pár pohlavne zrelých zvierat môže počas svojho života priviesť na svet desiatky až stovky potomkov. Aj v prípade, že viete, kam umiestnite vaše šteniatka pamätajte, že namiesto nich mohlo nájsť domov zvieratko z útulku alebo mestskej karantény, kde sú utrácané. Preto sa čo najskôr poraďte s vaším veterinárom o sterilizácii, ktorá je oveľa lacnejšia a bezproblémovejšia ako opatrovanie šteniat. 
3. Zodpovedný prístup voči okoliu
Pri chove zvierat v byte sa stretávame s množstvom nedorozumení a konfliktov. Mnoho ľudí takéto prostredie pre zviera považuje za týranie, hoci my mu poskytujeme potrebné podmienky. 
Jedným z problémov je nadmerný hluk a aktivita zvieraťa. Preto je pred zaobstaraním zvieraťa nutné informovať susedov a pri výcviku zviera viesť k tichému a kľudnému správaniu sa aj počas neprítomnosti. 
4. Pohyb na verejnosti 
Veľa ľudí nemá rado zvieratá alebo sa ich bojí. Zároveň aj ten najposlušnejší pes zlyhá - neočakávaný zvuk, háravá fenka, nehoda. Možností, kedy pes môže neposlúchnuť  je nekonečne veľa. Preto je dôležité mať psa vždy na vodidle. 
5. Kto to uprace ?
Exkrementy na trávnikoch veľmi znepríjemňujú život hlavne nepsíčkárom, ktorý potom svoj hnev prenášajú na zvieratá. Samozrejme, tie za nič nemôžu, zodpovední za ne sme predovšetkým my. Ak sa náš pes vyšpiní na verejnom priestranstve, zozbierajme trus do papierového sáčka a odhoďme ho. A za poplatok, ktorý odvádzame mestu žiadajme zavedenie košov a papierových sáčkov na psie exkrementy.
6. Priateľ veterinár
Navštívenie veterinára, keď už je so zvieraťom veľmi zle, môže byť príliš neskoré. Aj najmenšie zmeny na správaní sú dôvodom k veterinárnej prehliadke. Okrem toho je nutné zabezpečiť povinnú vakcináciu proti besnote a ostatným infekčným ochoreniam psov, minimálne dvakrát ročne odčervenie psa a preventívne prehliadky každé dva mesiace. 
7. Výcvik a tresty 
Nevhodnému správaniu môžeme predchádzať predvídavým a dôsledným zaobchádzaním, pozorným dozeraním, priateľským tréningom a realistickými očakávaniami. Naučme zviera základným povelom. Ak aj napriek snahe naše zviera nie je prvotriedne poslušné, berme to ako skutočnosť vyplývajúcu z jeho povahy a temperamentu. Surové potrestanie psa by bolo kruté a  k ničomu by neviedlo.
8. Starostlivosť nadovšetko 
Život zvieraťa je závislý od Vás. Ste jeho živiteľom a nesiete zodpovednosť za kvalitu jeho života. Je vašou povinnosťou zabezpečiť mu všetko, čo k životu potrebuje. Hlavne treba dbať na dostatok kvalitného krmiva, stálu misku s čerstvou vodou, pohodlné lôžko chrániace pred chladom, priamym slnkom, a samozrejme dostatok pohybu. Zabezpečme zvieraťu hračky, zabráňme jeho kontaktu s ostrými predmetmi.
9. Nové zviera ? - tak najprv z útulku
Ak nemáte chovateľské ambície a zachránený život má pre Vás väčšiu cenu ako pohár zo súťaže, adoptujte si zviera z útulku. Vždy ich tam čakajú stovky bez inej šance prežiť, ako je nový domov. Navštívte útulok vo Vašom okolí, určite si nejaké zvieratko vyberiete. Ak máte miesto vo Vašom byte a vo Vašom srdci, zachránite mu život.
10. 	Na záver ...
Sloboda zviera sa snaží o záchranu zvierat, ktoré nemajú domov. Nedostáva nijaké príspevky od štátu, a preto je závislá od Vašej podpory. Preto ak môžete, pošlite nám finančný príspevok na účet: Poštová banka 2023636/6500. Informácie žiadajte na adrese: 
       
                                Sloboda zvierat, P.O.BOX 35, 814 99 Bratislava, E-mail: sloboda@gtinet.sk           
Veda bez hraníc                                             -9-
REQUIEM ZA BRAVČOVÝM

   Po stovky a stovky rokov bol sprievodným zvukom miliónov ľudských obydlí radostný či zdesený kvikot prasiatok. Zabíjačka je dodnes jedným z najväčších festivalov slovenskej dediny. V priebehu niekoľkých rokov môže byť intímne súžitie človeka a prasaťa minulosťou. Presnejšie, nahradí ho súžitie superintímne.
   Niekedy v šesťdesiatych rokoch končiaceho storočia veda a klinická prax prekonali viacero bariér na poli transplantačnej medicíny. S fanfárami a vzrušeným očakávaním sa začala éra, o ktorej mal kdekto predstavu inšpirovanú údržbou auta: po havárii alebo pri chorobe si jednoducho dáme orgán – dva u chirurgov vymeniť. Uplynuli štyri desaťročia, transplantácie viacerých orgánov dnes robia aj pracoviská stredne veľkých miest a kliník, ale od očakávaného boomu sme ďaleko. Spočiatku držal rozvoj transplantačnej medicíny krok s rastom automobilizmu. Čím viac automobilov, tým viac mŕtvych mladých ľudí. Čím viac mŕtvych chlapcov a dievčat v rozpuku síl, tým viac orgánov – náhradných dielov pre transplantácie.
   Avšak ani nesporný úspechu automobilizmu, ktorému nedokázala konkurovať žiadna súčasná vojna, ani vytrvalo rastúce dodávky orgánov z ulíc a ciest nestačili nasycovať dopyt. 
   Mnohí lekári a biológovia správne predpokladali, že problém rozvoja transplantačnej medicíny a nedostatku orgánov môže vyriešiť len xenotransplantácia, teda transplantácia orgánov z iného živočíšneho druhu. Takýto prenos však dlho narážal - a stále naráža – na miliónmi rokov vývoja šľachtenú imunologickú bariéru. V súlade s okrídleným heslom žilinských a kysuckých sokolíkov imunitný systém hovorí “Čo nie je vlastné, je cudzie”. A odvrhne rovnako smrteľnú baktériu, ako život zachraňujúci transplantovaný orgán.
   Nápadná podobnosť človeka a prasaťa nie je len postrehom doby privatizácie a deblokácií. Už dávno ju registrujú aj biológovia a experti na transplantácie. Až techniky génových manipulácií a klonovania priniesli šancu na “vylúpnutie” tých najproblematickejších génov “provokujúcich” ľudskú imunitu z genómu ošípaných a rozmnoženie imunologicky absolútne identických prasiatok klonovaním. Priblížila sa tak doba transplantácií neobmedzovaných nedostatkom orgánov, doba túžobne očakávaná mnohými ľuďmi žijúcimi na hranici života a smrti. A snáď aj doba lacnejších transplantácii, zbavených obrovských nákladov spojených s leteckými presunmi orgánov a nesmierne nákladnou a smrteľne riskantnou imunosupresívnou – teda vlastnú imunitu potláčajúcou - liečbou.
   To, čo je nádejou pre životy mnohých z nás, môže byť umieráčikom stáročiam koexistencie človeka s prasiatkami. Je celkom dobre možné, že o pár rokov budú dedinské chlieviky prázdne a rovnako budú aj priemyselné ošipárne zívať prázdnotou - aby sa predišlo prenosu infekčných chorôb ošípaných na ľudí s transplantovanými orgánmi. Už v duchu vidím ten ušľachtilý zápas ministerstva poľnohospodárstva a družstevnej lobby o kompenzácie strát z rozpočtu ministerstva zdravotníctva. Je ale celkom dobre možné, že pre mnohých ľudí sa stane jedenie bravčového mäsa pocitovo nepríjemne blízke kanibalizmu a odmietnu ho z kultúrneho dôvodu. Sympatické je tiež, že odklonom od jedenia bravčového sa odstráni aspoň jeden praktický rozdiel medzi kresťanmi a mohamedánmi. Veda je mocná čarodejka...          
                                                 Juraj Mesík, Nadácia Ekopolis 
                                                              
Ochrana zvierat                                        -10-
NAJÚSPEŠNEJŠÍ VTÁČÍ MARATÓN 

   Celoslovenská súťaž “Vtáčí maratón”, ktorú už po piaty krát zorganizovala Spoločnosť pre ochranu vtáctva na Slovensku (SOVS), sa tešila rekordnej účasti 23 družstiev. Tohtoročný víťaz v priebehu 24 hodín spozoroval 104 vtáčích druhov, čím o jeden pozorovaný druh zlepšil rekord z minulého roka a ako druhý tím v histórii prekonal magickú hranicu 100 spozorovaných druhov.
   Úlohou 3 - 4 členných družstiev členov i nečlenov SOVS bolo v priebehu 24 hodín, t. j. v čase od 18.00 hod. v piatok 9. júna do 18.00 hod. v sobotu 10. júna, zistiť na ľubovoľných lokalitách čo najviac vtáčích druhov. Zaznamenávali sa len s istotou určené druhy, pričom každý z nich musel byť videný alebo počutý minimálne tromi členmi družstva. Súťažiaci sa mohli v teréne pohybovať peši, na bicykli, na loďke, na koni alebo prostriedkami verejnej hromadnej dopravy. Pohyb autom alebo motocyklom bol však zakázaný. 
   Najlepšie si počínali členovia družstva Veľký Šariš z okresu Prešov pod vedením Mareka Rondzíka, ktorým 24 hodín stačilo na zaznamenanie 104 vtáčích druhov, druhé miesto patrí tímu Tachybaptus z okresu Bratislava pod vedením Jána Dobšoviča s 98 pozorovanými druhmi a stupeň víťazov dopĺňa družstvo Accipiter z okresu Ilava pod vedením Mariána Filipeka s 91 pozorovanými druhmi. Celkový počet vtáčích druhov zaevidovaných počas súťaže bude známy až po získaní podrobných informácií od vedúcich jednotlivých družstiev.  
   Aj v tomto ročníku súťaže boli pre účastníkov najväčšou odmenou zaujímavé a netradičné pozorovania, medzi ktoré patrí výskyt celosvetovo ohrozeného chrapkáča poľného v okresoch Bratislava a Vranov nad Topľou. Výborné počasie umožnilo súťažiacim spozorovať aj vzácne dravce - sokola lastovičiara pri Dlhom Klčove, Mikušovciach a Banskej Bystrici - Radvani, haje tmavej pri Čaklove a pri rieke Morave, orla skalného pri Šarišskom hrade i našej najvzácnejšej sovy výrika lesného v Ipeľskej pahorkatine. Z pomedzi vodného vtáctva upútala volavka popolavá pri Dlhom Klčove,  hrdzavka potápavá na rieke Morava, kormorán veľký na VN Bešeňová a rybárik riečny na rieke Nitra, zo spevavcov upútal včelárik zlatý v Pezinku. Pozorovaný bol aj bocian čierny - pri Hrhovských rybníkoch, Senici a VN Bešeňová.

Z vyhlášky MŽP SR č. 93/1999 o chránených druhoch vtákov s dobou ochrany:

kačica divá - 1. 2. - 30. 9.
hus divá - 16. 1. - 15. 10.
hus poľná - 16. 1. - 15. 10.
jariabok hôrny - 16. 11. - 30. 09. 
krkavec čierny - 1. 1. - 30. 9.
jarabica poľná - 16. 10. - 15. 9. 
sluka lesná - 1. 5. - 15. 3.
hrdlička záhradná - 1. 1. - 31. 7.   

•	Pokiaľ spozorujete zastrelenie živočícha v dobe ochrany, oznámte to na adresu LZ VLK TATRY (tel.: 0849 / 553 10 27). Školy si môžu vytvoriť ekohliadky, ktoré budú pravidelne sledovať blízku dolinu a informovať nás o spozorovaných zmenách v lese.                             (pa)
-11-
POĽOVNÍCI LIKVIDUJÚ DRAVCE STRYCHNÍNOVÝMI VAJCAMI

    V nedeľu 25.6.2000 pri obci Majcichov našli pracovníci Štátnej ochrany prírody a Skupiny pre výskum a ochranu dravcov a sôv (SVODS) 35 otrávených vajec, ktoré tam pravdepodobne nastražili poľovníci na likvidáciu dravcov a šeliem. Podľa predbežných analýz, do vajec bol implantovaný strychnín, prudko jedovatá látka.
   Je to barbarský, nezákonný a vysoko nehumánny  spôsob likvidácie, pretože ak sa v tomto období otrávia rodičia, uhynú aj mláďatá pomalou smrťou hladom, alebo po požití kontaminovanej potravy prinesenej rodičmi.
   Lokalita pri Majcichove je trvalým lovným teritóriom viacerých vzácnych druhov. V roku 1998 lovil v tejto oblasti orol kráľovský, ktorý bol nájdený s príznakmi otravy a napokon uhynul a ako sa neskôr zistilo, na hniezde uhynuli aj 2 orlíčatá. 
   V posledných rokoch sa spôsob likvidácie otravou zistil vo viacerých lokalitách a dá sa predpokladať, že bude stále častejší. Otrávené  vajcia už možno zakúpiť na objednávku, hoci  je to nezákonné. Používanie jedov je nielen v príkrom rozpore so záujmami ochrany prírody, ale aj so záujmami poľnohospodárstva, pretože sústavnou likvidáciou predátorov poľovníkmi dochádza  k premnožovaniu hlodavcov  a následným škodám na potravinových zdrojoch. 
   SVODS sústavne zaznamenáva nezákonné vystreľovanie hniezd dravých vtákov, sôv a havranovitých druhov a  kladenie otrávených návnad. Základný problém spočíva v nesprávnej poľovníckej logike, ktorá podľa doterajších skúseností dogmaticky hlása: najlepší predátor je mŕtvy predátor. Tento názor dokumentuje nepochopenie princípov potreby udržania vyváženej ekologickej stability a stability vzťahov medzi živočíšnymi druhmi. 
   Príroda sa v súčasnosti nachádza tak  v  katastrofálnom stave, že naozaj si už nemôžeme dovoliť likvidovať v mnohých prípadoch posledné prežívajúce druhy predátorov (orly, haje, sokoly, atď). Na Slovensku je okolo 50 tisíc poľovníkov a za predpokladu, že  polovica uplatňuje podobnú dogmatickú a väčšinou nezákonnú poľovnícku logiku, prirodzeným výsledkom tejto situácie bude mimoriadne negatívny dopad na biodiverzitu Slovenska. 
   Veľká časť držiteľov poľovných lístkov sú jednoduchí a prostí ľudia, ktorých si samozrejme musíme vážiť, ale na druhej strane sú to ekologickí analfabeti a nevyplýva im žiadna povinnosť ekologického vzdelania. Títo ľudia s prstom na spúšti zbrane rozhodujú o prežití živočíchov podľa svojich zjednodušených predstáv.  
   SVODS stále oslovuje poľovníkov a ponúka im spoluprácu. Zatiaľ sa jej podarilo nájsť len niekoľko ľudí z ich radov ochotných urobiť niečo pre prírodu.               
                                                                                                                   Jozef Chavko, SVODS
Spoločenská hodnota niektorých predátorov podľa vyhlášky MŽP č. 93/ 1999

jastrab lesný - 30 000,- Sk ; (W,R,a)
jastrab krahulec - 30 000,- Sk ; (W,R,a)
orol skalný - 100 000,- Sk ; (W,B,R,c)
výr skalný - 20 000,- Sk ; (W,R,b)
myšiak lesný - 8 000,- Sk ; (W,B,R,a)
prepelica poľná - 10 000,- Sk ; (B,R,a)
labuť spevavá - 15 000,- Sk ; (B,R,a)
sokol rároh - 100 000,- Sk ; (W,B,R,c)
orliak morský - 100 000,- Sk ; (W,B,R,c)
 
medveď hnedý - 50 000,- Sk ;  (R, c)
vlk dravý - 30 000,- Sk ; (W, b)
mačka lesná - 30 000,- Sk ; (W,R, b)
vydra riečna - 30 000,- Sk ; (W,R,b)
rys ostrovid - 50 000,- Sk ; (W,R,c)

Vysvetlivky: druhy zaradené do Washingtonského (W), Bonnského (B) a Bernského (R) dohovoru. 
Stupeň ohrozenia: a-ohrozené, b-veľmi ohrozené,      c-kriticky ohrozené druhy. 

Pytliactvo                                                     -12-
ÚBYTOK KAMZÍKA NEMÁ NA SVEDOMÍ VLK

   Za úbytok kamzíka vrchovského tatranského rozhodne nemôže predačný tlak vlka. Vyplýva to z výsledkov päťročného prieskumu potravinovej základne vlka, ktorý v spolupráci s Lesníckym výskumným ústavom vo Zvolene zrealizovalo Lesoochranárske zoskupenie VLK. 
   Výskum, ktorý svojím rozsahom nemá obdobu nielen na Slovensku, ale pravdepodobne ani v celej Európe, jednoznačne dokazuje, že problémy s poklesom stavu kamzíka v posledných rokoch ležia inde, než vo výskyte vlka v Tatrách.

   V 227 vzorkách vlčieho trusu z oblastí, kde žije kamzík vrchovský tatranský (z celého Slovenska sa analyzovalo 353 vzoriek), sa našla jediná stopa po konzumácii kamzíka (a aj  to mohlo ísť s vysokou pravdepodobnosťou o uhynutý kus).
   Dúfame, že tým padne mýtus šírený ŠL TANAP o nebezpečnosti vlka, a že spoločne upriamime pozornosť na riešenie zásadnej príčiny úbytku kamzíka v Tatrách, ktorou je predovšetkým pytliactvo.
   Potvrdzuje to nielen fakt, že stavy kamzíka sú paradoxne najvyššie v oblastiach s väčším výskytom vlka, ale i málo známy údaj, že najnižšie stavy kamzíka - 132 kusov  boli na Slovensku v roku 1948. Teda v období,  keď vlk v Tatrách úplne chýbal.                                                     (pa) 

DESAŤTISÍCE SLONOV OBEŤAMI PYTLIAKOV

   Organizácie na ochranu zvierat Born Free a Medzinárodná koalícia pre divočinu (IWC) tvrdia, že v Afrike bolo v rokoch 1998 a 1999 zabitých viac než 30-tisíc slonov a pytliactvo je na čiernom kontinente stále na vzostupe. V signatárskych štátoch CITES pritom platí čiastočný zákaz obchodu so slonovinou. Oficiálne potvrdené údaje sekretariátu CITES však hovoria len o 235 slonoch zabitých v rovnakom časovom období. Šéf  IWC  Ronald Orenstein uviedol, že 151 štátov by na tohtoročnej konferencii CITES v Nairobi nemalo zopakovať chybu z roku 1997, keď organizácia dovolila Botswane, Namíbii a Zimbabwe predaj zásob slonoviny hlavne do Japonska. Úplný zákaz obchodu s touto cennou surovinou navrhuje Keňa a India. 
                                                                                                            (zdroj: SME, 7.4.2000, ml)        
Mali by sme vedieť viac . . .                      -13-
NETOPIERE

   Netopiere sú cicavce, ktoré rodia živé mláďatá a koja ich materinským mliekom. Sú to však jediné cicavce schopné aktívne lietať. Na Zemi žije okolo 900 druhov netopierov, na Slovensku sa vyskytuje 24 z nich. Najviac druhov vzhľadom na ich teplomilnosť sa vyskytuje v tropických oblastiach. Vďaka špeciálnemu systému ultrazvukov sú dokonale prispôsobené nočnému životu. 
   Netopiere sa živia veľmi pestro. Veľké druhy (kalone) sa špecializujú na rastlinnú potravu (tropické ovocie, nektár a peľ z kvetov a pod.), niektoré sa zasa živia drobnými stavovcami (myši, žaby, ryby). V Južnej a Strednej Amerike žijú tri druhy, ktoré sa živia krvou vtákov a cicavcov, väčšina netopierov však požiera výlučne hmyz. 
   Na Slovensku môžeme biorytmus netopierov rozdeliť do dvoch základných etáp: na letnú aktivitu, ktorá trvá podľa počasia asi od marca do novembra, a na obdobie zimného spánku, po ktorom netopiere vylietavajú do letných úkrytov, kde vyvedú potomnstvo. Zvyčajne sa narodí len jedno mláďa , a to v mesiacoch jún - júl. Letným úkrytom býva zvyčajne stromová dutina, podzemný priestor, či ľudské stavby, typické práve pre slovenské druhy netopierov. 
   Človek neustále zužuje životný priestor mnohých živočíchov. Výrubom starých porastov ubudlo mnoho bútľavých stromov, uzavrelo sa mnoho jaskýň. Podkrovné priestory poskytujú pre netopiere určitú formu náhrady pôvodných letných úkrytov - kľudu, teplej mikroklímy a ochranu pred počasím. Najviac obľubujú podkrovné priestory kostolov, kaštieľov, kúrií a  zakladajú tam letné kolónie zložené prevažne zo samíc. Samce žijú v tomto čase oddelene.   
   Ľudia odjakživa pripisovali netopierom nadprirodzené vlastnosti, považovali ich za diablov, za zlé bytosi a vymýšľali o nich nezmyselné fámy, napríklad, že sa zamotávajú do vlasov, alebo pijú ľudskú krv. Tento strach a povery človeka k tomuto živočíchovi ešte aj v dnešnej modernej dobe zapríčiňujú obrovské škody, ktoré človek pácha na netopieroch. Najviac je však spôsobovaných neúmyselne. 
- najväčšou hrozbou pre netopiere sú rekonštrukčné práce v letnom období počas starania sa o mláďatá 
- správcovia budov rovnako v snahe zabrániť vletu holubom a vrabcom, uzatvárajú otvory povál a kostolných veží drôteným pletivom
- chemické ošetrenie trámov krovu vedie k úhynu netopierov a znemožňuje dlhší výskyt
- presvetlením povál osadením strešných okien sa vytvárajú nevhodné podmienky pre netopiere, ktoré uprednostňujú tmu a zároveň sa vytvárajú ideálne podmienky pre holuby a vrabce, ktoré sú prenášačmi rozličných chorôb, a ktoré by sa inak do tmavých priestorov nedostali
   Ako pomôcť?
- rekonštrukčné práce v budovách by sa mali preložiť na obdobie, kedy sa tam už netopiere nenachádzajú,   zhruba od septembra do marca
- technické zrekonštruovanie krovu by malo byť prispôsobené návratu netopierov aj v nasledujúcom roku a namiesto strešných okien by sa mal pužívať typ vetracieho otvoru, ktorý zachováva tmu a umožňuje vlet netopierom
   Čo s guánom ? 
Pod veľkými kolóniami sa počas dlhých rokov hromadí veľké množstvo trusu, ktorý už nestačí vyschnúť, začne zapáchať a v konečnom dôsledku môže presakovať cez strop. Preto je potrebné v období, keď sa netopiere nenachádzajú na povale, guáno odstrániť a na podlahe podkrovia umiestniť nepriepustnú fóliu, ktorá sa odporúča raz ročne vysypať. 
   Čo ak netopiere zablúdia do obytnej časti budovy ? 
V takom prípade treba počkať do nasledujúcej noci, kedy by mali netopiere priestor opustiť. V nevyhnutnom prípade je možné ich chytiť do rukavíc a vypustiť na slobodu. 
   Na Slovensku sa problematikou ochranu netopierov
zaoberá Stredisko environmentálnej osvety  BAMBI, P.O.BOX 47, 045 01 Moldava nad Bodvou, E-mail: bambi@changenet.sk, 
tel.: 0943/603726. 
-14-
EKOKNIŽNICA

P. Nováček, M. Huba, P. Mederly - Ohrožená planeta na prahu 21. století
Kniha, ktorá veľmi pútavo a faktograficky predkladá čitateľovi obraz o stave sveta na konci 20. storočia.
Kontakt: MV SZOPK, Godrova 3/ b, 811 06 Bratislava

Konrad Lorenz - Odumíraní lidskosti
Kniha slávneho zoológa a lekára z Rakúska o význame emocionálnej zložky človeka pre zachovanie existencie ľudstva na planéte Zem.

Konrad Lorenz - Hovořil se zveří, s ptáky a rybami
V knihe sa striedajú cenné informácie o správaní sa zvierat s pútavým humorným rozprávaním.

George Ritzer - Mcdonaldizace společnosti
McDonald sa stal symbolom Ameriky, stelesnením neustále sa opakujúceho sna o Úspechu. Ich úspech však varuje pred . . .
Kontakt: Eugenika s.r.o., Fedinova 6-8, P.O.BOX 187, 850 00 Bratislava 5

J. Krivošík - Jadrová energia - príliš lacná, aby sme ju merali
Kniha Juraja Krivošíka - nádejného alternatívneho ekonóma - predstavuje u nás dosiaľ nevídaný pokus o komplexnú ekonomickú polemiku s protagonistami jadrovej cesty rozvoja slovenskej energetiky. Knihu môžete získať za poštovné a balné.
Kontakt: Za Matku Zem, P.O.BOX 93, 814 99 Bratislava

Slavomír Finďo – Obnovenie tradície využívania pastierskych strážnych psov
Príručka “Obnovenie tradície využívania pastierských strážnych psov” je predovšetkým určená chovateľom statku a ovčiarskych psov, lesníkom, pracovníkom ochrany prírody, štátnej správy a ostatným záujemcom, ktorí prichádzajú do styku so škodami zavinenými šelmami na domácich zvieratách, prípadne ich problematika možnosti spolunažívania predátorov a hospodárskych zvierat v krajine zaujíma.
Príručku je možné si objednať na adrese vydavateľstva ABIES za 20,- Sk/kus + poštovné.
Vydavateľstvo ABIES, 082 13 Tulčík 27, tel./fax: 097/77 89 488, wolf@vadium.sk 

Dr. Hans-Peter B. Stutz, Dr. Marianne Haffner - Aktívna ochrana netopierov
Ilustrovaná publikácia obsahuje najrôznejšie informácie o netopieroch, ich spôsobe života, potrave, loviskách, letných a zimných úkrytoch. Odporúčame ju každému, najmä však ochranárom, strediskám environmentálnej výchovy, učiteľom a pracovníkom úradov životného prostredia.
Publikáciu môžete získať za 30,- Sk + poštovné v SEO BAMBI, P.O.BOX 47, 045 01 Moldava nad Bodvou, E-mail: bambi@changenet.sk, tel.: 0943/603726. 

Krátke správy                                               -15-

WWF UPOZORŇUJE NA TRVAJÚCE OHROZENIE PRÍRODY

   Od roku 1970 do roku 1995 sa prírodné bohatstvo našej planéty zmenšilo o 30 percent. Za jedno štvrťstoročie ubudlo z lesnej plochy 35 miliónov  kilometrov štvorcových, čo je plocha väčšia ako územie Bangladéša, Grécka a Floridy dohromady. Ďalej WWF (World Wildlife Fund) v správe nazvanej Živá planéta hovorí o stave rôznych miest na našej planéte, ktoré boli stanovené touto svetovou organizáciou na ochranu prírody. Konštatovaní o zhoršujúcej sa situácii neustále pribúda. WWF sa domnieva, že v spotrebe rýb a v emisiách uhlíkových plynov je pravdepodobne už narušená rovnováha. Pri morských druhoch ukazovateľ ich zachovania poklesol o 30 percent. Podľa organizácie OSN pre výživu a poľnohospodárstvo (FAO) 60 percent zón rybolovu vo svete sa využíva na hranici možností alebo hranica ich schopnosti regenerácie už bola prekročená. Situácia však nie je lepšia ani v prípade sladkých vôd. Biológov znepokojuje najmä pokles, ba dokonca vyhynutie mnohých obojživelníkov vo svete vrátane národných parkov a prírodných rezervácií, kde je ich výskyt chránený. Aj spotreba obilnín vypovedá o zlom stave životného prostredia. S rastom počtu obyvateľstva sa ich spotreba od roku 1960 viac ako zdvojnásobila. Na uspokojenie dopytu sa každoročne využívajú nové plochy pôdy na pestovanie rastlinných kultúr a na pastviny. V tropických krajinách je to prvá príčina miznutia lesov. Keďže obilné kultúry si vyžadujú zahnojovanie, ich pestovanie sa nepriaznivo odráža i na stave pôd. Podľa WWF sa používanie chemických hnojív vo svete od 60. rokov späťnásobilo. Je to zapríčinené sčasti tým, že svetová produkcia rástla úmerne s tempom demografického rastu.        ( SME, 4. 10. 1999, ml)                            

DNES UŽ BEZCENNÝ VEĽRYBÍ TUK 

   Veľrybí tuk bol v Nórsku kedysi veľmi cenný a využíval sa v najrôznejších výrobkoch. Dnes sa neoplatí ani plaviť k územiu, kde je už 800 ton tuku zmrazených v skladiskách, pretože nórske združenie na predaj rýb zrazilo minimálnu cenu veľrybieho tuku na 0,1 nórskej koruny za kilogram, pretože oň nie je nijaký záujem. Pred dvadsiatimi rokmi vyvážalo Nórsko väčšinu tuku do Japonska, kde ako delikatesa vynášal 55 - 82 dolárov za kilogram. Japonskí rybári ulovia ročne viac než 400 veľrýb na výskumné účely a ich mäso a tuk predávajú vo svojej krajine. Jedine Nórsko loví veľryby na komerčné účely a stalo sa preto terčom ostrých protestov a vyhrážok. Medzinárodná veľrybárska komisia (IWC) v roku 1986 zakázala komerčný lov veľrýb. Nórsko však nie je zákazom IWC viazané, pretože jej pravidlá umožňujú členom jej rozhodnutie odmietnuť. Nórsko tvrdí, že najmenšia z veľrýb vráskavec malý, dorastajúci do deviatich metrov, sa dostatočne rozmnožila a možno ju vyňať zo zoznamu CITES (Konvencia zakazujúca medzinárodný obchod s ohrozenými druhmi). IWC súhlasí s tým, že vráskavcovi malému nehrozí vyhubenie, zhruba 100-tisíc už žije v moriach v okolí Nórska a niekoľko stotisíc v Arktíde. Podľa nórskeho Ministerstva rybolovu nie sú zatiaľ pripravované žiadne povolenia na export, veľrybári musia byť podľa ministerstva trpezliví. Od roku 1997 je testovaná DNA všetkého veľrybieho mäsa a tuku, aby Nórsko mohlo doložiť, že akékoľvek exportované veľrybie produkty pochádzajú z legálne ulovených zvierat. Vyvážané budú iba veľryby, ktoré boli ulovené od roku 1997, čo je polovica dnešných zmrazených zásob. 
   Veľrybí tuk mal kedysi rovnakú hodnotu ako mäso, využíval sa na výrobu lampového oleja, mydla, parfémov, margarínu. Taktiež rybie kosti, teraz odhadzované do oceánu, boli cennou surovinou na výrobu kostier dáždnikov, hrebeňov a pod. 
    Ale v roku 1997 spálili v Nórsku ako palivo až 240 ton veľrybieho tuku.             (zdroj: TASR, ml)  

AGRESÍVNE BOCIANY

Ako sa narušenie rovnováhy v dôsledku sucha prejavuje na správaní sa živočíchov, dokazuje aj mimoriadny počin bocianov pri dedinke vo východnom Poľsku, ktoré napadli miestnu hydinu - sliepky, kačice, dokonca i morky. Bocianím útokom padlo za obeť až 600 sliepok a domáci obyvatelia sa obávajú nechávať hydinu na voľnom priestranstve bez dozoru. Ornitológovia zdôvodňujú túto situáciu faktom, že inak mierumilovné bociany sa stali agresívnymi, pretože sú hladné. V dôsledku tohtoročného extrémneho sucha totiž došlo k úhynu ich prirodzenej potravy - žiab.
                                                   (zdroj: TASR, ml)

-16-
ADRESÁR EMVO, časť 1.

APOP - Asociáciu priemyslu a ochrany prírody - tvorí  združenie právnických osôb zamerané na konzultačnú a poradenskú činnosť v oblasti rozvoja priemyslu a riešenia problémov samospráv v duchu ochrany životného prostredia. Cieľom organizácie je smerovať k rovnováhe medzi požiadavkami ochrany prírody a záujmami priemyslu. 
 
Klobučnícka 7, 811 01 Bratislava, tel./fax: 07/ 544 320 61 , E-mail: apop@gtinet.sk.

A-projekt, n.o. -  Spája ľudí horských oblastí pre múdre využívanie zdrojov krajiny. Pracuje v oblasti environmentálnej výchovy a rozvoja vidieckeho turizmu.

SNP 114, P.O.Box 60, 033 01 Liptovský Hrádok,
tel./fax: 0844/221 214, E-mail: aprojekt@aprojekt.sk 

BAMBI - stredisko environmentálnej osvety s cieľom  zvyšovať záujem občanov na riešení verejných problémov. Činnosť je založená na programoch:  Zelená knižnica (množstvo kníh  a časopisov s tematikou ochrany prírody, prístupná bezplatne), Ekovideotéka, (požičiavanie environmentálnych videokaziet), Deň Zeme (každoročné podujatia pre verejnosť). Uskutočňuje aj  semináre pre učiteľov, výskumy vtáctva a netopierov, rozličné  brigády a pod.   

Hviezdoslavova 32, P.O.Box 47, 045 01 Moldava nad Bodvou, tel.: 0943/ 460 37 26, 
fax.: 0943/ 603 725, E-mail: bambi@changenet.sk, videotéka:changenet.sk/oblasti/enviro/videotek

CECH podnikateľov v energetike Slovenska - dobrovoľné  združenie súkromných  podnikateľov profesie energetika. Usiluje sa o rozvoj podnikania v  energetike,  vydáva publikácie zamerané na racionálnu výrobu a využívanie energie.

Ing. Fridolín Slaninka, Pankúchova 7, 851 04 Bratislava, tel.:  0905/ 645466 

Centrum pre podporu miestneho aktivizmu (CEPA)  - organizácia zaoberajúca sa širokým spektrom problémov súčasnej spoločnosti (globalizácia,  ľudské práva, výstavba priehrad, doprava ) a zároveň sa usiluje o rozvoj občianskych iniciatív. 

Juraj Zamkovský, Ponická Huta  65,  976 33 Poniky, 
tel., fax.: 088/ 419 33 24, E-mail: cepa@changenet.sk 

Daphne - centrum pre aplikovaný environmentálny výskum - hlavným poslaním je ochrana biodiverzity a obnova integrity ekosystémov.  Výskum v praxi je  aplikovaný na obnove zaplavovaných lúk v nive Moravy, ochrane ohrozených druhov. Činnosť sa ďalej odvíja v štúdiách, napr.:  stanovenie optimálneho vodného režimu v NPR Abrod, hodnotenie vplyvu kamzíkov na skalnú vegetáciu v Slovenskom raji, plán pre trvalo udržateľné využívanie lúk, pasienkov a mokradí v okolí obce Veľké Borové, monitorovanie vplyvu umelého zasnežovania v Jasnej a iné. 
Hanulova 5/d, 842 01  Bratislava , tel: 07/ 654 121 33, 654 12 162, 
fax: 07/ 65412133, daphne@changenet.sk, http://www.daphne.sk 
-17-
Dubnická environmentálna skupina (DES) sa od roku 1993 zaoberá problematikou prevencie vzniku komunálnych odpadov, ich minimalizáciou a presadzovaním triedeného zberu v meste Dubnica nad Váhom. Medzi ďalšie záujmové oblasti patrí ochrana prírody, legislatíva v oblasti životného prostredia, trvalo udržateľný život a ekologická výchova.

Bratislavská 380/31, 018 41  Dubnica nad Váhom, tel: 0827/ 4428797, 
E-mail: des@changenet.sk, http://www.changenet.sk/des/ 

Ekoenergia Rajec sa špecializuje predovšetkým na úspory energie a implementáciu alternatívnych zdrojov v praxi, pričom s danou problematikou a jej riešeniami oboznamuje verejnosť prostredníctvom environmentálnej osvety (prednášky, rozličné publikácie a pod.).

Námestie SNP 2, 015 01  Rajec, tel: 0823/ 422 177, fax: 0823/ 422 177, 
E-mail.: ekoenergia@changenet.sk , www.fns.uniba.sk/zp/eenergia/index.htm 
                           
EKOPARK - Bratislava je stále výstavné, konzultačno - poradenské, osvetové a edičné stredisko pre oblasť ochrany životného prostredia, úspor energie a vody, využívania obnoviteľných a druhotných energetických zdrojov. Odborníci podajú každému záujemcovi podrobné informácie o výkonnosti, spotrebe, možnostiach a nárokoch všetkých zariadení, o ich prínose pre životné prostredie i o návratnosti vynaložených investícií. Okrem toho je k dispozícii množstvo prospektov, príručiek a odbornej literatúry.
V  EKOPARKu sú vybudované slnečné teplovodné kolektory s akumuláciou, slnečné kolektory na výrobu elektriny, veterná elektráreň, dokonca sa tu používa i slnečný varič.

Ekopark, Opletalova 16, 841 07 Bratislava, tel: 07 / 623 816 740 

Energia 2000 - iniciatíva za alternatívne riešenie slovenskej energetiky.   Jej cieľom  je  presadiť
environmentálne a sociálne prijateľný, ekonomicky efektívny rozvoj energetického hospodárstva. Druhou hlavnou prioritou je propagácia a presadzovanie energetických úspor, kogenerácie a obnoviteľných zdrojov.

Na Kalvárii 28, 811 04 Bratislava, tel./ fax: 07/ 547 767 68, 
Email: energy@isnet.sk, www.changenet.sk/energy 

Fond pre alternatívne energie (FPAE) vydáva zaujímavé publikácie, z ktorých spomenieme:  
Obnoviteľné zdroje energie na Slovensku(1998), Význam obnoviteľných zdrojov energie a možnosti ich využitia na Slovensku-diplomová práca (1997), Klimatické zmeny (1996), Možnosti úspor energie na Slovensku (1996), Energetické rezervy Slovenska (1994), Možnosti úspor a využitia obnoviteľných zdrojov, Fotovoltaika - Elektrina zo slnka (1995),  Kogeneračné jednotky 
(1995), Obnoviteľné zdroje energie - energia bez konca (1993), Pripomienky k energetickej koncepcii pre SR (1996), Budúci vývoj energetickej spotreby,  Slovensko - obrat v energetickej politike? (1992). Knihy si môžete objednať na adrese:

Gorkého 6, 811 01  Bratislava, ebedi@changenet.sk , www.fns.uniba.sk/zp/fond/index.htm 

-18-
RUBRIKA NAJ . . .

Flóra Slovenska

NAJrozšírenejší a NAJprispôsobivejší  strom na Slovensku je breza (Betulla). NAJrýchlejšie rastie jelša lepkavá (Alnus gtinosa) - za 10 rokov štyri metre. NAJpomalší a zároveň NAJtôňomilnejší  tis obyčajný (Taxus baccata) by za tú dobu podrástol len o 70 centimetrov. NAJodolnejšia je borovica limbová (Pinus cembra), ktorá rastie vo výške 1820 m.n.m. NAJvyššie, až 60 metrov, dokáže vyrásť jedľa biela (Abies alba), naše NAJnižšie dreviny sú vysokohorské plazivé vŕby (Salix). NAJneobvyklejšie sa rozmnožuje poloker katran tatársky (Crambe tatarica) - po dozretí sa plod odlomí, kotúľa dolu svahom a pritom vytriasa semená. NAJvyššia tráva je močiarna trsť obyčajná (Phragmites australis) - dorastie až na 4 metre. NAJjedovatejší ľuľkovec zlomocný (Atropa belladonna) dokáže prudko otráviť doslova všetkým-od byle až po plody. NAJznámejšou mäsožravou rastlinou je tučnica obyčajná (Pinguicula vulgaris), ktorá na rašeliniskách a mokrých lúkach konzumuje prilepený hmyz. NAJväčšia jedlá huba u nás vatovec obrovský (Langermania gigantea) dorastá na vyše 10 kíl. NAJjedovatejšia huba na svete rastúca aj u nás je muchotrávka zelená (Amatia phalloides).

Rekordy slovenskej Fauny    

Viete, že NAJdlhšie spiaci živočích svišť vrchovský (Marmota marmota) prespí v zime až sedem mesiacov? NAJďalej od nás pláva, až do Sargassového mora, v čase neresenia úhor európsky (Anquilla anquilla). NAJväčším slovenským motýľom s rozpätím krídel 15 centimetrov je okáň hruškový (Saturnia Pyri) a NAJväčším 8 centimetrovým chrobákom je roháč obyčajný (Lucanus cervus). Medzi pavúkmi dominuje NAJväčší 7 centimetrov dlhý strehúň škvrnitý (Lycosa singoriensis). NAJväčšia ryba, ktorá plávala v slovenských vodách, bol 225 cm dlhý 340 kilový sumec obyčajný (Silurus glanis). Dĺžku 2 metre dosahuje náš NAJdlhší plaz užovka stromová (Elaphe longissima). Medzi vtákmi je NAJväčším drop fúzatý (Otis tarda) a jedincom s NAJväčším 2,5 metrovým rozpätím krídel orliak morský (Haliaetus albicilla). Naopak, NAJmenší vtáčik králik zlatohlavý (Regulus regulus) pri dĺžke 9 centimetrov váži len 5-7 gramov. NAJväčším a zároveň NAJťarbavejším mäsožravcom je medveď hnedý(Ursus arctos) so svojimi 350 kilami. Zahanbiť sa nedal však ani 300 kilový NAJväčší všežravec diviak lesný (Scus scrofa) a až neuveriteľných 1500 kilogramov vážiaci náš NAJväčší bylinožravec zubor hrivnatý (Bison bonasus).  
                                                                  (ml)

-19- 
Štátny fond kultúry Pro Slovakia, Mesto Ružomberok, SCP a.s. Ružomberok, Liptovské múzeum Ružomberok a Občianske združenie Fotosalóny Ružomberok vyhlasujú

16. ročník
MEDZINÁRODNÉHO SALÓNU EKOLOGICKEJ FOTOGRAFIE 
“STROM”

     STROM je medzinárodná súťažná výstava fotografií, ktorej zámerom je stvárnenie prírody, lesa, stromu v ekologických súvislostiach. 
   Zúčastniť sa môžu amatéri aj profesionáli z celého sveta, pričom každý autor môže zaslať najviac 4 čiernobiele a štyri farebné fotografie formátu 30x40 cm a ich odvodeniny pri zachovaní dlhšej strany. Každá fotografia musí byť označená názvom,  menom a adresou autora. 
   Najlepšie diela budú odmenené medailami FIAP (Féderation internationale de ľart photographique), medailami STROM, 6 fotografií získa čestné uznanie FIAP, ďalej cenou Zväzu slovenských fotografov, cenou primátora mesta Ružomberok a cenou generálneho riaditeľa SCP, a.s., Ružomberok. 
   Účastnícky poplatok je pre zahraničných autorov 10 USD, alebo 30 IRC, pre Českú republiku 100 Kč a Slovensko 60 Sk, priložených k fotografiám.
   Fotografie je potrebné zasielať výhradne poštou označené ako “tlačivo” s textom : “Fotografie určené na výstavu, vrátiť odosielateľovi - bez obchodnej hodnoty.”
   Uzávierka súťaže je 10. 1. 2001.
   Porota, ktorú tvoria: prof. Ing. Zbigniew Lagocki, Hon EFIAP - Poľsko, Walter Kump, EFIAP, ESFIAP - Rakúsko, Jozef Klimša, AFIAP - Česká republika, Vladimír Melek, AZSF, MZSF - Slovensko, prof. Ing. Ladislav Paule, CSc., MZSF - Slovensko, zasadne 20.1.2001, pričom výsledky budú zverejnené 31. 1. 2001. Výstava najlepších fotografií bude otvorená 31.3.-22.4. 2001 v Stredisku kultúry v Ružomberku. Fotografie budú autorom vrátené do 31.5.2001.
Katalóg salónu dostane každý autor. 
   Organizátori upozorňujú, že rozhodnutie poroty je nenapadnuteľné, že si vyhradzujú právo reprodukovať a publikovať fotografie bezplatne za účelom propagácie výstavy, že budú zaobchádzať s fotografiami s maximálnou zodpovednosťou, ale nezodpovedajú za prípadné poškodenie počas prepravy poštou.
Adresa: FOTOSALÓN STROM, Námestie slobody 10, 034 01 Ružomberok                    (ml)

ČITATEĽSKÁ SÚŤAŽ  

   Ak ste pozorne čítali časopis “EKOKOMPAS”, nebude pre Vás problémom odpovedať na nasledovné otázky už deviateho kola našej súťaže :
1, Čo znamená v preklade etologický termín “welfare condition” ?
2, Na ktorý  dátum je stanovený celosvetový deň laboratórnych zvierat ? 
3, V ktorej oblasti sa používa termín “vivisekcia” a aký je jeho slovenský význam ?  
4, Vymenuj niekoľko druhov “nebezpečných plemien psov”. Aký je tvoj názor na ich chov ?
5,  Vysvetli pojem “xenotransplantácia” .
Odpovede spolu so svojimi nápadmi a pripomienkami zasielajte do konca novembra 2000 na adresu: EKOKOMPAS, Lenka Milonová, 031 04 Okoličné 552, 031 04   Liptovský Mikuláš. Výhercovia budú knižne odmenení.                                                                                        (ml)